	
	



2019KO EKAINAREN 19KO IRIZPENA, BI FORU DEKRETU ALDATZEKO FORU DEKRETUAREN PROIEKTUARI BURUZKOA; HAIN ZUZEN ERE, 3/2011 FORU DEKRETUA, ZEINAREN BIDEZ ARAUTZEN BAITIRA ZERGADUNEN ERROLDA ETA HORREN INGURUKO BETEBEHARRAK, ETA 111/2008 FORU DEKRETUA, ZEINAREN BIDEZ ARAUTZEN BAITA KONTUEN, ERAGIKETEN ETA FINANTZA AKTIBOEN ZEIN ATZERRIAN DAUDEN ONDASUN ETA ESKUBIDEEN BERRI EMATEKO BEHARRA
I.- AURREKARIAK
Irizpen honek lantzen duen foru dekretuaren proiektua Ogasun, Finantza eta Aurrekontu Saileko foru diputatuak igorri zuen Aholku Batzorde honetara, bat etorriz Diputatuen Kontseiluaren martxoaren 30eko 40/1999 Foru Dekretuaren 17. artikuluko 1. apartatuan aurreikusitakoarekin. Irizpen eskaerarekin batera, aldez aurreko kontsulta publikoko, jendaurrean jartzeko eta entzunaldiko izapideen emaitzak jasotzen dituen memoria ere gehitu da, bai eta arau eraginaren txosten bat eta genero eraginaren aldez aurreko ebaluazioaren txosten bat ere, Foru Gobernu Kontseiluaren maiatzaren 23ko 29/2017 Foru Dekretuak ezarri bezala, zeinak onesten baititu xedapen orokorrak egiteko prozedura, arau eraginari eta genero eraginari buruzko txostenak egiteko gidak eta araugintza teknikari buruzko jarraibideak.
Foru dekretuaren proiektu horretan, urtarrilaren 25eko 3/2011 Foru Dekretuaren 12.3 eta 13.2 artikuluak aldatzen dira; hau da, zergadunen errolda eta haren inguruko betebeharrak arautzen dituen foru dekretuaren bi artikulu horiek, eta abenduaren 23ko 111/2008 Foru Dekretuaren 7.2 artikulua; hau da, kontuen, eragiketen eta finantza aktiboen zein atzerrian dauden ondasun eta eskubideen berri emateko beharra arautzen duen foru dekretuaren artikulu hori.
II.- OHAR JURIDIKOAK
1.- AHOLKU BATZORDEAREN ESKUMENA IRIZPENA EMATEKO
Diputatuen Kontseiluaren martxoaren 30eko 40/1999 Foru Dekretuak, 3. artikuluan, Arabako Foru Administrazioaren Aholku Batzordearen eskumenak ezartzen ditu, eta haien artean daude irizpena ematea hauexei buruz: "Erregelamenduzko xedapenen proiektuak, foru arauak betearazteko emandakoak, gaia lurralde historikoaren eskumen osokoa denean, edo autonomia erkidegoaren legeak betearazteko emandakoak, gaia lurralde historikoak erregela-mendu bidez garatzeko denean".
Zerga arloan Lurralde Historikoaren eskumenari buruz egiten den lehen erreferentzia, Espainiako Konstituzioaren Lehen Xedapen Gehigarrian aurkitzen dugu. Hauxe ezartzen du:
”Konstituzioak babestu eta onartzen ditu forudun lurraldeetako eskubide historikoak. Foru-araubide horren eguneratze orokorra, hala denean, Konstituzioaren eta autonomia-estatutuen eremuan burutuko da.”
Horrez gain, Euskal Autonomia Erkidegoko Autonomia Estatutuaren 41.2.a) artikuluak honako hau ezarri zuen: “Lurralde Historikoetako erakunde eskumendunek zerga araubidea mantendu, ezarri eta arautu ahal izango dute beren lurraldean, Estatuko zerga-egitura orokorrari, koordinaziorako, zerga harmonizaziorako eta Estatuarekiko lankidetzarako ekonomia-itunak berak jaso ditzan arauei eta Autonomia Erkidegoaren baitan helburu horiexetarako Eusko Legebiltzarrak eman ditzanei loturik”.
EAE eta estatuaren artean sinatutako Ekonomia Itunak, zeina maiatzaren 23ko 12/2002 Legeak onetsi baitzuen, honako hau ezarri zuen 1. Bat artikuluan: “Lurralde Historikoetako erakunde eskudunek beren zerga sistema eduki, ezarri eta arautu ahal izango dute beren lurraldearen barruan”.
Bestalde, azaroaren 25eko 27/1983 Legeak, zeina baita Euskal Autonomia Erkidego osorako erakundeen eta bertako Lurralde Historikoetako foru erakundeen arteko harremanei buruzkoa, honako hau ezarri zuen 7.6 artikuluan, foru erakundeen eskumen esklusibo gisa: “Autonomia Estatutuaren 41. artikuluak esaten dituenak eta, oro har, Ekonomia Itunaren Legeak edo zergalaritza alorreko beste arau edo manuren batzuk emanda izan ditzaten guztia”.
Euskal Autonomia Erkidegoarekiko Ekonomia Ituna onesten duen maiatzaren 23ko 12/2002 Legeak 26. artikuluan, honako hau ezarri zuen balio erantsiaren gaineko zergari aplikatzekoa zaion araudiari dagokionez:
 “Balio erantsiaren gaineko zerga itundutako tributua da, eta Estatuak une bakoitzean ezarrita dituen edukizko eta formazko arau berberak erabiliko dira hura eraentzeko. Lurralde historikoetako erakunde eskudunek, hala ere, aitorpen- eta sarrera- ereduak onesteko eta likidazio-aldi bakoitzeko sarrera-epeak zehazteko gaitasuna izango dute. Baina eredu horietako datuak, gutxienez, lurralde erkidean erabiltzen diren berberak izan behar dira; eta epe horiek, berriz, ez dira Estatuko Administrazioak ezarritakoez oso bestelakoak izango.”
Harpidetza eskubideei buruzko eragiketei dagokienez, Euskal Autonomia Erkidegoarekiko Ekonomia Ituna onesten duen maiatzaren 23ko 12/2002 Legeak 10. artikuluan honako hau ezartzen du, atxikipenei eta zenbait ondare irabazien ondoriozko konturako diru sarrerei aplikatzekoa den araudiari dagokionez:
 “Bat. Talde-inbertsioko erakundeen akzio eta partaidetzak eskualdatu edo itzultzen direnean lortzen diren ondare-irabaziei dagozkien atxikipenak, akziodun edo partaidearen ohiko bizilekua edo zerga-egoitza non dagoen, Estatuko Administrazioak edo lurraldea dela-eta eskumena daukan foru-aldundiak eskatuko ditu, zeinek bere arautegia betez.”
Bestalde, Euskal Autonomia Erkidegoarekiko Ekonomia Itun jada aipatuaren 46.Bi artikuluak xedatzen duenez, zerga informazioaren hornidura orokorraren betebeharrak betetzeko eskumenak lurraldeen artean banatu behar dira:
 “Bi. Tributu informazioa orokorrean emateko betebeharrak betetzeko diren legez eskatutako aitorpenak Estatuko Administrazioari edo lurraldearen arabera eskumena daukan foru aldundiari aurkeztu behar zaizkio, irizpide hauek kontuan harturik:
Zergadunek ekonomia jarduerak egiten badituzte, eurek egiten dituzten enpresa edo lanbide jarduerak egiaztatu eta ikertzeko eskumena daukan administrazioari.
b) Zergadunek ez badute ekonomia jarduerarik egiten, zerga egoitza non daukaten hartu behar dute kontuan, lurralde erkidean edo foru lurraldean.
Aurreko hizkietan ezarritakoaren ondorioetarako, jaraunspen jasogabeak, ondasunen erkidegoak edo izaera juridikorik ez daukaten bestelako erakundeak direnean, aipatutako aitorpenak kideak edo partaideak fiskalki helbideratuta dauden administrazio aurrean ere aurkeztu beharko dira".
Eta, azkenik, 46. artikulu horren hirugarren apartatuak errolda betebeharrak jasotzeko eskumena duen zerga administrazioa zehaztu zuen:
 “Hiru. Zentsu aitorpenak, bestalde, egin behar dituen pertsonak edo erakundeak bere zerga egoitzako administrazioari aurkeztu behar zaizkio, bakoitzaren arautegiaren arabera; baita pertsona edo erakunde horrek, ekonomia-itun honetan ezarritako arauen indarrez, honako aitorpenen bat aurkeztu behar dion administrazioari ere:
- Atxikipenen eta konturako sarreren aitorpena.
- Sozietateen gaineko zergaren aitorpen-likidazioa.
- Balio erantsiaren gaineko zergaren aitorpen-likidazioa.
- Jarduera ekonomikoen gaineko zergaren aitorpena.”
Arabako Zergei buruzko otsailaren 28ko 6/2005 Foru Arau Orokorraren 90. artikuluan ere jasotzen da zerga betekizun formalak betetzeari buruzko banaketa hori; hain zuzen ere, hau adierazten du: “Pertsona fisikoek edo juridikoek, publikoek zein pribatuek,eta foru arau honetako 35. artikuluko 3. idatz-zatian aipatutako erakundeek euren zerga-betebeharren inguruko denetariko datu, txosten, aurrerakin eta frogagiriak, zerga-ordainketan eragina izan dezaketenak, eman behar dizkiote Zerga Administrazioari, bai eta beste pertsona batzuekin izan dituzten harreman ekonomiko, profesional edo finantzarioen ondoriozko guztiak ere.”
Hori ikusita, ondorioztatzen da ezen Aholku Batzordeak nahitaez irizpena eman behar duela erreferentziazko foru dekretuaren proiektuan jasoriko arauzko aldaketen inguruan.
2.- ERAKUNDE ESKUMENA ETA ARAUDI GAIKUNTZA
Arabako Zergei buruzko Foru Arau Orokorraren 4.1 artikuluak Arabako Foru Aldundiari esleitzen dio zerga arauak garatzeko araudi eskumena; nolanahi ere, tokiko zergei dagokienez badira toki erakundeei dagozkien eskumenak ere.
Araudi gaikuntza orokor horrez gain, zerga betebehar formalei dagokienez Zergei buruzko Foru Arau Orokorraren 29.3 artikuluak berariaz ezarri zuenez, “araudi xedapenek zerga betebehar formalak betetzeari buruzko inguruabarrak arautu ahalko dituzte”.
Bestalde, Arabako Foru Aldundiaren Antolaketa, Funtzionamendu eta Araubide Juridikoari buruzko abenduaren 18ko 52/92 Foru Arauaren 7.2 artikuluak hau ezarri zuen: “Araudi ahalmena baliatuz, Diputatuen Kontseiluari dagokio foru arauak garatu eta egikaritzeko araudiak onartzea, foru dekretuen bitartez”.
3.- PROZEDURA 

Prozedura izapidetzean erabat bete dira xedapen orokorrak egiteari dagokionez indarrean dauden arauak, proposamena aurkezteko eskumena duen erakundeari, arau eraginari buruzko txostenak emateari eta genero eraginaren aldez aurreko ebaluazioari, Aholku Batzordeari kontsulta eskatzeari eta onartzeko eskumena duen erakundeari dagokienez.
Hain zuzen ere, Foru Gobernu Kontseiluaren maiatzaren 23ko 29/2017 Foru Dekretuaren 9. artikuluan ezarritakoari erreparatuz, proiektuaren aurrerapenaren aldez aurreko kontsulta publikoa egin da, baliabide telematikoen bitartez, Arabako Foru Aldundiaren webgunearen bidez. Espedientean izapide horren emaitzei buruzko memoria jaso da, 2019ko maiatzaren 2koa, eta han egiaztatzen da aintzat hartu beharreko proposamen edo oharrik ez dela erregistratu.
Halaber, Foru Gobernu Kontseiluaren maiatzaren 23ko 29/2017 Foru Dekretuaren I. eranskineko 14. artikuluan ezarritakoari erreparatuz, proiektuaren aurrerapena jendaurrean jartzeko izapidea eta aldez aurreko kontsulta egin da, baliabide telematikoen bitartez, Arabako Foru Aldundiaren webgunearen bidez. Espedientean izapide horren emaitzei buruzko memoria jaso da, 2019ko maiatzaren 22koa, eta han egiaztatzen da aintzat hartu beharreko proposamen edo oharrik ez dela erregistratu.
Bestalde, 2019ko apirilaren 25ean, Zerga Araudiaren Zerbitzuak genero inpaktuaren txosten bat eman zuen, zeina foru aldundi honetako Berdintasun, Lankidetza eta Kulturartekotasun Zerbitzuak balidatu baitzuen, 2019ko maiatzaren 8ko txostenaren bitartez.
III.- FORU DEKRETUAREN EGITURA.
Foru dekretuaren proiektuak zioen azalpen bat, bi apartatu dituen xedapen atal bat eta azken xedapen bat dauzka; azken horrek zehazten du iragarkia ALHAOn argitaratu eta hurrengo egunean sartuko dela indarrean eta 2019ko urtarrilaren 1etik aurrera izango dituela ondorioak. 

Proposatutako aldaketek honako xedapen hauetan daukate eragina:
· 3/2011 Foru Dekretua, urtarrilaren 25ekoa, Zergadunen Errolda eta horren inguruko betebeharrak arautzen dituena.
· 111/2008 Foru Dekretua, abenduaren 23koa, kontuen, eragiketen eta finantza aktiboen eta atzerrian dauden ondasun eta eskubideen berri emateko beharra arautzen duena.
IV. ARAUDI PROPOSAMENAREN ANALISIA 
Estatuko 2018rako Aurrekontu Orokorren uztailaren 3ko 6/2018 Legeak balio erantsiaren gaineko zergaren tributazioa aldatu zuen, Erkidegoan finkatu gabeko enpresaburuek edo profesionalek telekomunikazioz, irrati-difusioz edo telebistaz eta bide elektronikoz emandako zerbitzuen kasuan.
Izan ere, uztailaren 3ko 6/2018 Legeak aukera eman zuen, Balio Erantsiaren gaineko Zergaren abenduaren 28ko 37/1992 Legearen 70. artikuluko 4. eta 8. apartatuetan, zerbitzu horiek egintzat jotzeko zergaren aplikazio eremuan (penintsula eta Balearrak), betiere baldintza hauek beteta:
· Zerga alde batera utzita, zerbitzu horiek ematearen zenbateko osoak 10.000 euroko muga edo haren baliokidea diru nazionalean gainditu izana aurreko urte naturalean ala ez, kasua zein den, eta  

· Zerbitzuen hartzaileak ez izatea enpresaburu edo profesionalak, eta non kokatuta zeuden edo ohiko egoitza edo bizitokia non zeukaten kontuan izanda.
Edonola ere, aukera dago, nahiz eta baldintza horiek ez bete, mota honetako eragiketak zergaren aplikazio lurraldean egintzat jotzea eta, ondorioz, Espainiako zergari lotuak egotea, zerbitzuak ematen dituen enpresaburu edo profesionalak baliatutako aukera zein den.
Funtsean, egin nahi dena da erraztu zerga kudeatzeko modua mota horretako zerbitzuak ematen dituzten enpresaburu edo profesionalei, Balio Erantsiaren gaineko Zergaren Legearen 70.bat artikuluan adierazitako baldintzetan.
Aukera berri horiez baliatzearen eta telekomunikazioz, irrati-difusioz edo telebistaz eta bide elektronikoz zerbitzuak ematen dituzten balio erantsiaren gaineko zergaren subjektu pasiboek aukerok atzera botatzearen ondorioz, beharrezkoa da aldatzea alten eta aldaketen errolda aitorpenak Arabako Foru Aldundiko zergadunen errolda bakarrean. 

6/2018 Legearen edukia, balio erantsiaren gaineko zergari dagokionez, Arabako araudiari egokitu zitzaion, kontuan izanda zer xedatzen zuen Foru Gobernu Kontseiluaren 2018ko irailaren 11ko 2/2018 Zerga Premiazko Araugintzako Dekretuak, zeinak Arabako zerga araudia egokitzen baitu balio erantsiaren gaineko zergan, zerga berezietan eta berandutze interesean egin diren hainbat aldaketetara; horiek horrela, Euskal Autonomia Erkidegoarekiko Ekonomia Ituna onesten duen maiatzaren 23ko 12/2002 Legearen 26. artikuluan xedatutakoa betetzen da.
Bestalde, harpidetza eskubideei buruzko eragiketei dagokienez, egin nahi den aldaketaren xedea da kudeaketa arazoak saihestea; hain zuzen ere, zerga administrazioari harpidetza eskubideak eskualdatzeko eragiketei buruzko informazioa bi aldiz ematearen ondorioz sortutako arazoak. Hortaz, araudia aldatu egiten da harpidetza eskubidea daukaten eragiketei buruzko informazio guztia erakunde gordailuzainean zentralizatzeko, halako moldez non, ez badago gordailuzainik Espainian, nahitaez jakinarazi beharko duen eragiketan parte hartzen duen finantza bitartekariak edo fede emaile publikoak. Horri esker, argi geratzen da nork aurkeztu behar duen “Atxikipenak edo konturako diru sarrerak, errenta edo ondare-irabazienenak, inbertsio kolektiboko erakundeen kapitalaren edo ondarearen adierazgarri diren akzioak eta partaidetzak eskualdatzearen edo ordaintzearen ondorioz lortuak. Urteko laburpena” 187 ereduaren aitorpena.
Horren guztiaren ondorioz, abenduaren 28ko 1512/2018 Errege Dekretua onetsi zen, zeinaren bidez aldatzen baitira honako erregelamendu hauek: Balio Erantsiaren gaineko Zergaren Erregelamendua, abenduaren 29ko 1624/1992 Errege Dekretuak onetsia; Fakturatzeko betebeharra arautzen duen Erregelamendua, azaroaren 30eko 1619/2012 Errege Dekretuak onetsia; Zergak kudeatu eta ikuskatzeko eta zergak aplikatzeko prozeduren arau komunak garatzeko jarduera eta prozeduren Erregelamendu Orokorra, uztailaren 27ko 1065/2007 Errege Dekretuak onetsia, eta Zerga Berezien Erregelamendua, uztailaren 7ko 1165/1995 Errege Dekretuak onetsia.
Hain zuren ere, 1512/2018 Errege Dekretuaren hirugarren artikuluan, orain Arabako zerga araudira egokitu nahi diren aldaketa berdinak sartu ziren.
Azterketa xede den foru dekretuaren bidez, Arabako Foru Aldundiko zergadunen errolda bakarrean dauden alten eta aldaketen aitorpenei eransten zaizkie telekomunikazioz, irrati-difusioz edo telebistaz eta bide elektronikoz Erkidegoan finkatu gabe egonik zerbitzu ematen dutenek aukerez baliatu edo haiek atzera botatzea, eta gainera, 187 ereduaren aitorpena aurkezteko irizpide berriak ezartzen dira.
V. ONDORIOAK
LEHENENGOA.- Arabako Foru Aldundiko Aholku Batzordeak irizpena eman behar du proposatutako foru dekretuaren proiektuari dagokionez, Arabako Lurralde Historikoaren eskumen esklusiboa delako.
BIGARRENA.- Foru dekretuaren proiektuak ordenamendu juridikoa betetzen du eta araudian ezarritako lege gaikuntza eta eskumen arloko esparruaren barruan eman da.

